阿拿奧祖成出局罪人 神秘手勢咩意思?
2024年04月17日 13:02
東網電視
更多新聞短片
阿拿奧祖被逐後做出神秘手勢。
巴塞隆拿喺歐聯8強被巴黎聖日耳門(PSG)淘汰,中堅朗奴阿拿奧祖食紅牌成為最大罪人,佢離開球場嗰陣做出連串神秘手勢,引起網民熱烈討論,據報佢嘅手勢意思係「被打劫」,暗指球證趕佢出場係錯判。
喺巴塞總比數領先2球優勢下,阿拿奧祖29分鐘先係長傳交失被PSG反攻,再撞跌單刀嘅巴高拿而被逐,不過碰撞嘅程度係咪值得紅牌就有爭議。阿拿奧祖激烈投訴不果後,離場期間右手做出古怪扭動手勢,唔少網民都唔明,不過有熟悉南美文化嘅球迷指出,呢個手勢喺南美同拉丁美洲都經常出現,意思大約係「偷竊」、「打劫」,明顯斥責球證係「打劫巴塞」。
巴塞教練沙維賽後狠批球證執法,不過門將達史特根就話判罰無可厚非:「我唔會話呢張紅牌係錯判,阿拿奧祖當時係想搶波,但如果球證吹犯規,結果就一定係紅牌,球證的確有權吹阿拿奧祖犯規。」